IOAN TODERAȘCU - umorist, epigramist

IOAN TODERAȘCU

S-a născut pe data de 6 decembrie 1959 în Costeşti, judeţul Vaslui. Debutul publicistic a avut loc în 1987, în ziarul „Vremea nouă”, din Vaslui.

A fost prezent cu lucrări (epigrame, fabule, rondeluri şi sonete umoristice) în nenumărate publicaţii din ţară şi străinătate: Urzica, Flacăra Iaşului, Scaiul, Epigrama, Rebus TIM, Haz de necaz, Post Scriptum, Hohote, ECRAN magazin, Ziarul de Iaşi, AG pe rime, Dor de Dor, Literatura şi Arta, Cronica, Lumea Epigramei, Cugetul şi altele. Texte publicate, de asemenea, în almanahuri: Integrame cu umor, Realitatea Buzoiană, Flacăra REBUS. Volume de autor: Pe drumul de costişe … (2001), Submarin pe patru roţi (2010), Ariciul cu ţepi de alint (2012), Trei crai (tomnatici) de la… Vaslui (2013 – în colaborare), 100% Epigrame (2015).

Inclus în peste 100 culegeri şi antologii de epigrame, Ioan Toderaşcu este membru al cenaclurilor Gruparea de Literatură Umoristică „Al. O. Teodoreanu-Păstorel” (Iaşi), Cenaclul Umoriştilor „Valentin Silvestru” Vaslui, Cenaclul literar „Ion Iancu Leftter” Vaslui şi Cercul epigramiştilor ingineri ING-EPIGRAMA (Bucureşti).

Este membru al Uniunii Epigramiştilor din România (din 1999) şi a primit de-a lungul timpului 120 de premii şi distincţii la festivalurile naţionale de epigramă şi umor.

SCOPUL SCUZĂ MIJLOACELE

În curând, va fi şi vila gata,

C-au muncit de le-a ieşit şi untul;

El, făcând comerţ cu ridicata,

Ea, făcând amor cu amănuntul!

FOLCLORICĂ LA DEVESELU

M-a făcut muica oltean

… C-un sergent american!

DEDUBLARE

Cu limbile-ades ascuţite,

Se ceartă, stârnind un ciclon;

Soţia şi mama-s cuţite,

Eu, bietul, sunt zonă-tampon!

AM MAI SCĂPAT DE O TAXĂ

Soţia mea, de-o frumuseţe rară,

Vorbeşte mult, cerându-mi s-o ascult,

Şi, trăncănind din zori şi până-n seară,

Am renunţat la radio demult!…

CANDIDAŢII, ÎN CAMPANIA ELECTORALĂ

Îi privesc c-un fel de detaşare,

Ba chiar mă amuză, într-un fel,

Cum îşi dau cuvântul de onoare,

Și rămân pe urmă fără el…

SUCCESUL LA FEMEI

Poţi seduce o femeie,

Că-i brunetă sau blondină,

Folosind cuvinte-cheie

De apartament, maşină…

ZODIA SOACREI MELE

Zi de zi, mă ia-n balon

Şi-aş avea ceva de zis;

Spune ea că-i SCORPION,

Dar e SCORPIE, precis!

MULT AŞTEPTATA „VINERE NEAGRĂ”,

BLACK FRIDAY, ÎN ROMÂNIA

Din moment ce, nici la preţ redus,

Nu-mi permit să cumpăr vreun produs,

Pentru mine este, s-ar părea,

Cea mai neagră zi din viaţa mea!

NOII MEI VECINI

I-admir cât de frumos coabitează,

Se giugiulesc precum doi porumbei,

Dar am un singur „of”: mă deranjează

Că nu ştiu care-i doamnă, dintre ei!…

PREOŢII ŞI PUTEREA EXEMPLULUI

Mă-ntreb retoric cum pot dânşii, oare,

Să-ndemne pe bogat şi pe sărac

Să nu lucreze-n zi de sărbătoare,

Când ei, de sărbători, chiar asta fac!..

BRELOCUL CU CHEI ŞI PRIMA ÎNTÂLNIRE

Aseară, am ieşit cu o blondină,

Şi, cum „ne conversam” la o cafea,

Aflând că nu sunt chei de la maşină,

Sări ca arsă: Chei din faţa mea!

STUDENT LA GALAŢI

Viaţa ne arată (bat-o vina!)

Cum e cu succesul la femei:

Cei “cu chei” le plimbă cu maşina,

Eu, sărac, mă plimb cu ea… pe chei!

LA ANIVERSAREA SOŢIEI

Jumătatea mea – fireşte,

Şi la bune şi la rele –

Mâine, iarăşi, împlineşte

Jumătatea vârstei mele!…

ANUNŢ MATRIMONIAL

Nu-s prea tânăr – ia aminte! –

Şi, cum vezi, nici prea-n etate,

Deci, fiind întreg la minte,

Îmi doresc o jumătate.

VENIND ÎNSOŢITĂ LA PRIMA ÎNTÂLNIRE

Curtenitor, i-am adresat, cumva,

Un compliment frumos, la o adică,

– Ce tânără și faină-i buna ta!

– Într-adevăr, e buna mea… mămică!

ESCROCII DIN ROMÂNIA

Privind jurnalul favorit,

Constaţi ades, fără să vrei,

C-atât de mult s-au înmulţit,

Încât se-nşală între ei!

MILITÂND PENTRU ADEVĂR

Şi pentru că, pe draga mea soţie,

N-o pot scăpa nicicum de gelozie,

Mă voi lupta ca, respectiva boală,

Să aibă-o bază, cât de cât, reală!

REVEDERE

Cu amicul lor, Crişan,

Nu s-au mai văzut de-un an

Şi de-aceea au băut,

Până… nu s-au mai văzut!

CU SOŢIA LA O PREZENTARE DE MODĂ

Amândoi am stat cu ochii

Aţintiţi între modele:

Ea – râvnind vreo două rochii,

Eu – râvnind la ce-i în ele!

Contents